Haskell mis dalk begin van Sesnasies | Netwerk24
14 Januarie 2018 15:00
Die Britse flank James Haskell kan moontlik die eerste ronde van die Sesnasies-reeks misloop nadat hy koelkas toe gestuur is tydens Wasps se dramatiese nederlaag teen Harlequins.
James Haskell, flank vir Wasps, kyk of Jamie Roberts, Harlequins-senter, oukei is, nadat hy hom hoog geloop met sy skouer. Foto: Reuters
Die 32-jarige Haskell is deur Romain Poite 'n rooikaart gewys nadat hy in die 75ste minuut vir Jamie Roberts van Wallis met die skouer hoog geloop het.
Harlequins het met 33-28 as oorwinnaars van die veld gestap nadat Haskell af gestuur is en James Chisholm die doellyn oorgesteek het om 'n senutergende sege te beklink.
Toe Haskell van die veld af is, het Wasps nog aan 'n 28-26 voorsprong geklou.
Roberts moes die veld verlaat om 'n harsingskuddingstoets te ondergaan, met Haskell wat langs die veld sowel as op Twitter om verskoning gevra het.
Haskell kan tot ses weke geskors word, maar sal waarskynlik 'n korter tydperk langs die veld deurbring as hy skuld beken.
Engeland se veldtog om hul titel te verdedig begin oor drie weke teen Italië .
Die flank sal hoop dat hy nie te veel van die veldtog sal misloop nie, nadat hy uit die groep gelaat is vir Engeland se wedstryde in Junie 2017. Hy is wel vroeër die maand deur Eddie Jones, die span se afrigter, herroep . – Sportredaksie